Meder 375. Ülevaade väitekirjast

Anu Schaper

Mai algul möödub Johann Valentin Mederi sünnist 375 aastat. Tüüringist pärit särav muusik Meder tegutses enamiku oma elust Läänemere äärsetes linnades, Tallinnas kantorina, Gdańskis Maarja kiriku kapellmeistrina ja Riias toomorganistina. Just tema tegevusele ja loomingule neis kolmes linnas keskendub mu doktoritöö „Johann Valentin Meder (1649–1719). Muusikakultuuri vahendaja Läänemere ruumis 17. sajandi lõpus ja 18. sajandi alguses“. Andeka ja mobiilse Mederi jälgi tuli ajada laial geograafilisel alal, nii sai tulemuseks mahukas arhiiviuurimus. Ettekandes annan ülevaate oma (alles kirjastamisel olevast) tööst, milles lahkasin kultuuriülekande teooriat abiks võttes Mederi tegevust ja selle suhestumist lokaaltraditsioonidega, samuti tema vaimuliku vokaalmuusika stiili ja vormi iseloomulikke jooni.